'n Engelssprekende Oos-Kapenaar met Walliese wortels ontmoet 'n Afrikaanse boeremeisie in die Transvaal. 'n Pretorius-nooi, van die Voortrekker-familie, nogal. Hy kan nie juis Afrikaans praat nie, sy praat ook nie Engels nie.
Dit lyk na 'n onwaarskynlike, onvolhoubare verbintenis, verlore in vertaling. Maar vir 'n jongman op 'n missie en 'n verliefde vrou bestaan daar nie grense nie, nie eens taalgrense nie. Kort voor lank jaag hulle hul skape in een kraal aan die Afrikaanse kant van die draad.
'n Mens hoor gereeld van mense wat verengels, maar mense wat verafrikaans is minder volop. Bettie Pretorius, agterkleindogter van Piet Retief, het haar hart wel op 'n Engelsman verloor, James Jones, maar sy het vinnig van hom 'n Afrikaner in murg en been gemaak en Afrikaans hul huistaal gemaak.
James is op 14 Desember 1864 in Jansenville gebore, waar sy pa, Henry jr., ook 'n onderwyser was. Henry jr. is op 'n jong ouderdom, in sy dertigs, aan longontsteking oorlede. Teen daardie tyd het hy reeds agt kinders gehad, onder wie James Christian Jones.